Martin Albrechtsen gjorde det onde ved sine tidligere holdkammerater i søndagens derby, da han blev matchvinder for Brøndby i 1-0-sejren over FC København.

Der blev gået til stålet, da Brøndby og FC København søndag spillede det traditionsfyldte derby på Brøndby Stadion.

Der var blot spillet tre minutter før Ronnie Schwartz slagtede Tom Høgli, som ellers var kommet forbi Brøndby-angriberen. Dagens dommer Jakob Kehlet hev først det røde kort frem, men ændrede det hurtigt til en advarsel til Schwartz. Høgli måtte lade sig udskifte som følge af tacklingen og blev erstattet af Peter Ankersen.

Schwartz lavede et nyt hårdt frispark et kvarter senere på netop Ankersen, da han fejede benene væk under venstre backen, men denne gang slap han for advarsel.

Efter en halv time kom kampens første mulighed, da Kasper Kusk slog et indlæg til bagerste stolpe, hvor Federico Santander overmatchede Magnus Eriksson og sendte et godt hovedstød mod mål.

Kort før pausen var FCK tæt på at skabe en stor mulighed, da Kusk sendte en dyb aflevering afsted til Santander, men stort spil af Rodolph Austin holdt FCK-angriberen fra at score. Det var Austins første kamp i startopstillingen for Brøndby i Superligaen, og han leverede en god kamp, hvor han fyldte meget på Brøndbys midtbane og hvor han vandt mange dueller.

Efter pausen blev der skabt flere chancer i begge ender, hvor Brøndby tegnede sig for halvlegens største chance. Daniel Agger førte bolden frem, og han spillede Riza Durmisi fri på kanten. Brøndby-backen slog et flot indlæg til Schwartz, men hans hovedstødsafslutning gik snert forbi mål.

20 minutter før tid var Teemu Pukki tæt på at snyde Stephan Andersen i FCK-målet, da hans afslutning blev afrettet af Daniel Amartey, men heldigvis for FCK gik bolden snert forbi mål.

Det lignede længe en målløs kamp, men det ville den tidligere FCK’er Martin Albrechtsen anderledes. Efter 78 minutter sendte Johan Larsson en afslutning afsted, som blev rettet af, men bolden strøg videre til Albrechtsen, som headede bolden i mål.

Dermed var FCK pisket frem af banen, hvis de skulle have noget med hjem fra Brøndby Stadion. Kort efter Albrechtsen mål var det tæt på for Benjamin Verbic, da Kasper Kusk vippede bolden ned bag Brøndby-forsvaret, men Verbic misbrugte den store mulighed.

FCK pressede Brøndby i bund mod slutningen af kampen, og fem minutter brændte det for alvor for Brøndby, da Mathias Zanka Jørgensen først sendte to afslutninger mod mål, hvorefter Daniel Amartey var tæt på at skubbe bolden det sidste stykke over stregen, men bolden ville ikke ind for københavnerne.

Brøndby vandt dermed københavnerderbyet med 1-0, og sejren sender Brøndby op på femtepladsen i Superligaen, mens FC København fortsat er placeret på andenpladsen med to point mere end Brøndby.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)